Για τον Δημήτρη Π. Ρούτση 

Την Τρίτη 26 Φεβρουαρίου ε.6., έφυγε για πάντα από κοντά µας ο φίλος µας 
συμπατριώτης Γεωπόνος Δημήτριος Ρούτσης του Πάνου σε ηλικία 58 ετών. Ίσως θα 
μπορούσε κάποιος να οµιλήσει για λύτρωση , λόγω του ότι τα τελευταία χρόνια 
αντιμετώπιζε σοβαρά προβλήματα υγείας που τον εμπόδιζαν να διάγει µια κανονική 
ζωή. αλλά όμως το ότι δεν ανεχώρησε πλήρης ηµερών, συνιστά µια πικρία για τον 
φίλο µας τον Δημητράκη, αλλά και για τους οικείους του. Είναι ακατανόητο η 
μητέρα να κηδεύει το τέκνο τῆς. Αυτό συνέβη στην περίπτωσή µας και ήταν τραγική 
ειρωνεία. Η ειρωνεία για τον αγαπητό µας Δημήτρη, που είχε πάρα πολλά ακόµη να 
προσφέρει και στην οικογένειά του και στην γενέτειρα. 

Από μικρός ήταν πρώτος στην κοινωνική προσφορά και δράση. Χρόνια πολλά 
στην Φιλαρμονική Μεσσήνης, χρόνια πολλά στο ῥψαλτήρι του Αγιάννη, στην χορωδία, 
στους φιλάθλους του Παμίσου, στην συγγραφή του Καρναβαλικού λόγου , στον 
Πνευματικό Κέντρο του Δήμου Μεσσήνης, στην συστηματική µελέτη και σοβαρή 
προσφορά του στην διάσωση µέρους της τοπικής µας Ἱστορίας. Ο Δημήτρης ήταν 
ενεργός πολίτης και μέτοχος σε όλες τις πτυχές τῆς τοπικής κοινωνικής ζωής. 

Απόφοιτος της Ανωτάτης Γεωπονικής, µε πνευματική καλλιέργεια και 
γλὠσσοµάθεια, ο Δημήτρης, διεκρίνετο για το χιούμορ του και το ευχάριστον στην 
παρέα του για τις εὐστοχες ιδέες του περί τα κοινά, για το κριτικό του πνεύμα και 
για την ευπροσηγορία του. 

Ακόμα δεν καταλάβαμε πώς έφυγε. Μαζί του φεύγει και µια εποχή που ο ίδιος 
περιέγραψε τόσο ζωντανά στις προσθήκες της β΄έκδοσης της «Ιστορίας της Πόλεως 
Μεσσήνης» του επίσης αειμνήστου Θεοδώρου Μιχαήλ, Τσερπέ. 

Είναι βέβαιον, ότι άφησε µέσω αυτής τῆς εργασίας του, ένα μικρό αποτύπωμα 
στην αιωνιότητα , ώστε να φρεσκάρουµε όλοι την μνήμη µας µε όσους αφήνουν αυτό 
το Κάτι που μένει . µετά την εκδηµία απὀ τον μάταιο τούτο κόσµο. Άφησε την 
ανάμνηση του καλού καγαθού ανδρός , την καλή υστεροφηµία πράγµα που φάνηκε 
στο οιονεί δημοψήφισμα της προσέλευσης φίλων τε και γνωστών καθ΄οδόν προς την 
τελευταία κατοικία. 

Ας είναι ελαφρύ το χώμα της αγαπημένης σου Μεσσηνίδος γαίας που θα σε 
σκεπάσει αγαπηµένε φίλε µας, αείµνηστε . ενεργέ πολίτη της Μεσσήνης Δημήτρη. 

